
住谞讛讚专讬谉 住 注"讗 - 驻讬专讜砖 砖讟讬讬谞讝诇抓

"诪讻砖驻讛 诇讗 转讞讬讛" (砖诪讜转 讻讘, 讬讝), 讜讻转讬讘 [讜谞讗诪专] 讘住诪讜讱 诇讜: "讻诇 砖讻讘 注诐 讘讛诪讛 诪讜转 讬讜诪转" (砖诪讜转 讻讘, 讬讞), 诇诇诪讚谞讜: 讻诇 砖讬砖谞讜 讘讻诇诇 讗讬住讜专 "讻诇 砖讻讘 注诐 讘讛诪讛" 讜讙讜讬诐 讗祝 讛诐 讘讻诇诇 讝讛 鈥� 讬砖谞讜 讘讻诇诇 "诪讻砖驻讛 诇讗 转讞讬讛".


讗 砖谞讬谞讜 讘讘专讬讬转讗 砖专' 讗诇注讝专 讗讜诪专 砖讞讬讬讘讬诐 讘谞讬 谞讞 讗祝 注诇 讛讻诇讗讬诐. 讜砖讜讗诇讬诐: 诪谞讗 讛谞讬 诪讬诇讬 [诪谞讬谉 讚讘专讬诐 讗诇讛]? 讗诪专 砖诪讜讗诇, 砖讗诪专 拽专讗 [讛讻转讜讘]: "讗转 讞拽转讬 转砖诪专讜 讘讛诪转讱 诇讗 转专讘讬注 讻诇讗讬诐 砖讚讱 诇讗 转讝专注 讻诇讗讬诐" (讜讬拽专讗 讬讟, 讬讟). "讗转 讞拽转讬" 鈥� 讘讗 诇诇诪讚 讞讜拽讬诐 砖讞拽拽转讬 诇讱 讻讘专, 讻诇讜诪专, 诪爪讜讜转 砖谞讬转谞讜 讘砖注转谉 诇讘谞讬 谞讞, 讜诪讛 讛谉? 鈥� "讘讛诪转讱 诇讗 转专讘讬注 讻诇讗讬诐 砖讚讱 诇讗 转讝专注 讻诇讗讬诐".


讜讘驻讬专讜讟 讛讚讘专讬诐: 诪讛 讘讛诪转讱 讛讻讜讜谞讛 诇讗讬住讜专 讻诇讗讬诐 讘讛专讘注讛 讜诇讗 讘讞专讬砖讛 讬讞讚, 讗祝 砖讚讱 谞讗住专 讘讛专讻讘讛 砖诇 爪诪讞 注诇 砖讗讬谞讜 诪讬谞讜, 砖讛讬讗 诪注讬谉 讛专讘注讛, 讗讱 诇讗 谞讗住专 诇讙讜讬讬诐 诇讝专讜注 诪讬谞讬诐 砖讜谞讬诐 讬讞讚. 讜注讜讚: 诪讛 讗讬住讜专 讛专讘注转 讘讛诪转讱 讞诇 讘讬谉 讘讗专抓 讘讬谉 讘讞讜爪讛 诇讗专抓, 砖讗讬谉 讛讗讬住讜专 拽砖讜专 诇诪拽讜诐 诪住讜讬讬诐, 讗祝 讗讬住讜专 砖讚讱 讞诇 讘讬谉 讘讗专抓 讘讬谉 讘讞讜爪讛 诇讗专抓.


讜诪拽砖讬诐: 讗诇讗 诪注转讛 讛诇讗 讙诐 讘讚讬谞讬诐 讗讞专讬诐 谞讗诪专 "讜砖诪专转诐 讗转 讞拽转讬 讜讗转 诪砖驻讟讬" (讜讬拽专讗 讬讞, 讛), 讜诪讚讜注 诇讗 谞讗诪专 讙诐 讘讛诐 讞拽讬诐 砖讞拽拽转讬 诇讱 讻讘专, 讜讬讛讬讜 讘谞讬 谞讞 讞讬讬讘讬诐 讘讻诇 讛转讜专讛 讻讜诇讛!


 讜诪转专爪讬诐:  讛转诐 [砖诐] 谞讗诪专 "讜砖诪专转诐 讗转 讞拽转讬", 诪砖诪注讜 讚讛砖转讗 [砖诇 注讻砖讬讜], 砖讗谞讬 谞讜转谉 诇讻诐 注讻砖讬讜, 讜讗讬诇讜 讛讻讗 [讻讗谉] 讘讚讬谉 讻诇讗讬诐 谞讗诪专 "讗转 讞拽转讬 转砖诪专讜", 讻诇讜诪专, 讞拽讬诐 讚诪注讬拽专讗 [砖讛讬讜 诪转讞讬诇讛] 转砖诪专讜 讘注转讬讚.


讘 诇讗讞专 讘讬专讜专 讚讘专讬诐 讘讚讬谞讬 讘谞讬 谞讞 砖讘讬诐 讗诇 讛讛诇讻讜转 讛讗诪讜专讜转 讘诪砖谞转谞讜 讘注谞讬谉 讚讬谞讬 诪讘专讱 讛'. 砖砖谞讬谞讜 讘诪砖谞讛 砖讗诪专 专' 讬讛讜砖注 讘谉 拽专讞讛: 讘讻诇 讬讜诐 砖注讜住拽讬诐 讘讚讬谉 讝讛 砖讜讗诇讬诐 讜诪转讚讬讬谞讬诐 注诐 讛注讚讬诐 讘讻讬谞讜讬 讻讚讬 砖诇讗 转讬砖诪注 拽诇诇转 讛砖诐 讗诇讗 讘讻讬谞讜讬 讚讘专讬诐, 讜讻讙讜谉 讘诇砖讜谉 "讬讻讛 讬讜住讬 讗转 讬讜住讬", 砖讬讜住讬 讬砖 讘讜 讗专讘注 讗讜转讬讜转 讻诪讜 砖诐 讛'.


讗诪专 专讘 讗讞讗 讘专 讬注拽讘: 讗讬谞讜 讞讬讬讘 注讚 砖讬讘专讱 (讬拽诇诇) 砖诐 讘谉 讗专讘注 讗讜转讬讜转 (讛志讜志讬志讛), 诇讗驻讜拽讬 [诇讛讜爪讬讗] 讗诐 拽诇诇 砖诐 讘谉 砖转讬 讗讜转讬讜转 (讬志讛) 讚诇讗 [砖讗讬谞讜] 讞讬讬讘 诪讬转讛 注诇讬讜.


 讜诪拽砖讬诐:  驻砖讬讟讗 [驻砖讜讟 讛讚讘专], 讛诇讗 讘诇砖讜谉 "讬讻讛 讬讜住讬 讗转 讬讜住讬" 转谞谉 [砖谞讬谞讜 讘诪砖谞讛], 讜诪砖诪注讜: 砖诐 讘谉 讗专讘注 讗讜转讬讜转, 讻注讬谉 "讬讜住讬"! 讜讚讜讞讬诐: 诪砖诐 讗讬谉 专讗讬讛 讙诪讜专讛, 讻讬 诪讛讜 讚转讬诪讗 [砖转讗诪专]: 诪讬诇转讗 讘注诇诪讗 [讚讘专 住转诐] 讛讜讗 讚谞拽讟 [砖转驻住] 讻讚讜讙诪讛, 讜讗讬谞讜 讚讜讜拽讗 砖诐 讘谉 讗专讘注 讗讜转讬讜转, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖专拽 注诇 砖诐 讘谉 讗专讘注 讗讜转讬讜转 讞讬讬讘.


讗讬讻讗 讚讗诪专讬 [讬砖 砖讗讜诪专讬诐] 讻讬 讻讱 讗诪专 专讘 讗讞讗 讘专 讬注拽讘: 砖诪注 诪讬谞讛 [诇诪讚 诪讻讗谉] 讻讬 砖诐 讘谉 讗专讘注 讗讜转讬讜转 谞诪讬 [讙诐 讻谉] 砖诐 讛讜讗 讜讞讬讬讘讬诐 注诇讬讜, 讜讗讬谉 爪专讬讱 砖讬砖诪讬注 讗转 讛砖诐 讛诪驻讜专砖 砖讬砖 讘讜 讗专讘注讬诐 讜砖转讬诐 讗讜转讬讜转.


 讜转讜讛讬诐:  驻砖讬讟讗 [驻砖讜讟, 诪讜讘谉 诪讗诇讬讜], 讜讛诇讗 "讬讻讛 讬讜住讬 讗转 讬讜住讬" 转谞谉 [砖谞讬谞讜 讘诪砖谞讛]! 讜讚讜讞讬诐: 诪砖诐 讗讬谉 专讗讬讛 讙诪讜专讛, 讻讬 诪讛讜 讚转讬诪讗 [砖转讗诪专]: 讗讬谞讜 讞讬讬讘 注讚 讚讗讬讻讗 [砖讬砖] 砖诐 专讘讛 [讙讚讜诇, 讛砖诐 讛诪驻讜专砖] 砖讛讜讗 诪拽诇诇, 讜诪讬诇转讗 讘注诇诪讗 [讜讚讘专 住转诐] 讛讜讗 讚谞拽讟 [砖转驻住] 讻讚讜讙诪讛, 讜讗讬谉 诇讛讘讬讗 诪诪谞讛 专讗讬讛 诇诪注砖讛, 注诇 讻谉 拽讗 诪砖诪注 诇谉 [讛砖诪讬注 诇谞讜] 砖诪讚讜讬讬拽转 讛讬讗 讛诪砖谞讛.


讙 砖谞讬谞讜 讘诪砖谞讛: 谞讙诪专 讛讚讬谉 讜讛讬讜 爪专讬讻讬诐 诇砖诪讜注 诪驻讬 讛注讚 讗转 讘专讻转 讛砖诐, 讛讬讜 讻讜诇诐 注讜诪讚讬诐.


 讜砖讜讗诇讬诐: 讚讬谉 讝讛 砖讬讛讬讜  注讜诪讚讬谉 诪谞诇谉 [诪谞讬谉 诇谞讜]? 讗诪专 专' 讬爪讞拽 讘专 讗诪讬: 砖讗诪专 拽专讗 [讛讻转讜讘]: "讜讗讛讜讚 讘讗 讗诇讬讜 讜讛讜讗 讬砖讘 讘注诇讬转 讛诪拽专讛 讗砖专 诇讜 诇讘讚讜 讜讬讗诪专 讗讛讜讚 讚讘专 讗诇讛讬诐 诇讬 讗诇讬讱 讜讬拽诐 诪注诇 讛讻住讗" (砖讜驻讟讬诐 讙, 讻). 讜讛诇讗 讚讘专讬诐 拽诇 讜讞讜诪专: 讜诪讛 注讙诇讜谉 诪诇讱 诪讜讗讘, 砖讛讜讗 讙讜讬 讜诇讗 讬讚注 讗转 讛砖诐 讛诪驻讜专砖 讗诇讗 讘讻讬谞讜讬 鈥� 注诪讚 诪驻谞讬 讛讻讘讜讚, 讬砖专讗诇 讛砖讜诪注 讗转 讛砖诐 讛诪驻讜专砖 鈥� 注诇 讗讞转 讻诪讛 讜讻诪讛. 注讜讚 砖谞讬谞讜 讘诪砖谞讛 砖讛砖讜诪注讬诐 拽讜专注讬诐 讘讙讚讬讛诐.


 讜砖讜讗诇讬诐:  讚讬谉 讝讛 砖讬讛讬讜 拽讜专注讬谉 诪谞诇谉 [诪谞讬谉 诇谞讜]? 讜诪砖讬讘讬诐: 讚讻转讬讘 [砖谞讗诪专]: "讜讬讘讗 讗诇讬拽讬诐 讘谉 讞诇拽讬讛 讗砖专 注诇 讛讘讬转 讜砖讘谞讗 讛住驻专 讜讬讜讗讞 讘谉 讗住祝 讛诪讝讻讬专 讗诇 讞讝拽讬讛讜 拽专讜注讬 讘讙讚讬诐 讜讬讙讬讚讜 诇讜 讗转 讚讘专讬 专讘砖拽讛" (诪诇讻讬诐 讘' 讬讞, 诇讝), 诇诪讚谞讜 诪讻讗谉 砖讻讬讜谉 砖砖诪注讜 讚讘专讬 讙讬讚讜祝 诪驻讬 专讘砖拽讛 讛讬讜 讞讬讬讘讬诐 诇拽专讜注 讘讙讚讬讛诐.


讚 砖谞讬谞讜 讘诪砖谞讛 砖拽讜专注讬诐 讜诇讗 诪讗讞讬谉. 讜砖讜讗诇讬诐: 诪谞诇谉 [诪谞讬谉 诇谞讜] 讛诇讻讛 讝讜?


讗诪专 专' 讗讘讛讜: 讗转讬讗 [讘讗, 谞诇诪讚] 讛讚讘专 讘讙讝讬专讛 砖讜讜讛 "拽专讬注讛" "拽专讬注讛". 讻转讬讘 讛讻讗 [谞讗诪专 讻讗谉] 讘砖讜诪注讬 讛拽诇诇讛 "拽专讜注讬 讘讙讚讬诐", 讜讻转讬讘 讛转诐 [讜谞讗诪专 砖诐] "讜讗诇讬砖注 专讗讛 讜讛讜讗 诪爪注拽 讗讘讬 讗讘讬 专讻讘 讬砖专讗诇 讜驻专砖讬讜 讜诇讗 专讗讛讜 注讜讚 讜讬讞讝拽 讘讘讙讚讬讜 讜讬拽专注诐 诇砖谞讬诐 拽专注讬诐" (诪诇讻讬诐 讘' 讘, 讬讘), 诪诪砖诪注 砖谞讗诪专 "讜讬拽专注诐 诇砖谞讬诐" 讗讬谞讬 讬讜讚注 砖讛谉 拽专注讬诐? 讜诪讛 转诇诪讜讚 诇讜诪专: "拽专注讬诐"? 鈥� 诪诇诪讚 砖讛谉 拽专讜注讬诐 诇注讜诇诐, 讜讗讬谉 诪讗讞讬诐 讗讜转诐 讗讬讞讜讬 讙诪讜专 讗诇讗 专拽 转讜驻专讬诐 讗讜转诐 转驻讬专讛 诪讜注讟转.


转谞讜 专讘谞谉 [砖谞讜 讞讻诪讬诐]: 讗讞讚 讛砖讜诪注 讗转 讛拽诇诇讛 讘注爪诪讜 讜讗讞讚 砖讜诪注 诪驻讬 砖讜诪注 鈥� 讞讬讬讘 诇拽专讜注 讘讙讚讬讜. 讜讛注讚讬诐 讗讬谉 讞讬讬讘讬谉 诇拽专讜注, 诇驻讬 砖讻讘专 拽专注讜 讘砖注讛 砖砖诪注讜 诪驻讬 讛诪拽诇诇 注爪诪讜.


 讜砖讜讗诇讬诐:  讜讻讬 [讜讗诐] 拽专注讜 讘砖注讛 砖砖诪注讜 诪讗讬 讛讜讬 [诪讛 讬砖]? 讛讗 拽讗 砖诪注讬 讛砖转讗 [讛专讬 砖讜诪注讬诐 讛诐 讙诐 注讻砖讬讜] 讗转 讛拽诇诇讛! 讜诪砖讬讘讬诐: 诇讗 住诇拽讗 讚注转讱 [讬注诇讛 注诇 讚注转讱] 诇讜诪专 砖讞讬讬讘讬诐 讛诐 诇拽专讜注 砖谞讬转, 讚讻转讬讘 [砖讻谉 谞讗诪专]: "讜讬讛讬 讻砖诪注 讛诪诇讱 讞讝拽讬讛讜 讗转 讚讘专讬 专讘砖拽讛 讜讬拽专注 讗转 讘讙讚讬讜" (诪诇讻讬诐 讘' 讬讟, 讗) 鈥� 讛诪诇讱 讞讝拽讬讛讜 拽专注 讘讙讚讬讜, 讜讛诐 砖砖诪注讜 讻讘专 驻注诐 讗讞转 诇讗 拽专注讜 砖谞讬转.


讛 讗诪专 专讘 讬讛讜讚讛 讗诪专 砖诪讜讗诇: 讛砖讜诪注 讗讝讻专讛 砖诇 讛砖诐 讘讚专讱 讙讬讚讜祝 诪驻讬 讛讙讜讬 讗讬谞讜 讞讬讬讘 诇拽专讜注, 讜讗诐 转讗诪专: 讛诇讗 讻砖砖诪注讜 诪驻讬 专讘砖拽讛 拽专注讜 注诇 讛讝讻专转 讛砖诐 诪驻讬讜? 诪砖诪注 诇讻讗讜专讛 砖拽讜专注讬诐 讘砖诪讬注讛 诪驻讬 讙讜讬! 讗诇讗 专讘砖拽讛 讬砖专讗诇 诪砖讜诪讚 讛讬讛, 讜诇讻谉 拽专注讜.


讜讗诪专 专讘 讬讛讜讚讛 讗诪专 砖诪讜讗诇: 讗讬谉 拽讜专注讬谉 讗诇讗 注诇 砖诪讬注讛 砖诇 拽诇诇转 砖诐 讛诪讬讜讞讚 讘诇讘讚, 诇讗驻讜拽讬 [诇讛讜爪讬讗] 砖诪讬注讛 砖诇 拽诇诇转 讻讬谞讜讬 诪谉 讛讻讬谞讜讬讬诐 砖诇 讛', 砖诇讗 拽讜专注讬诐 注诇 讛讝讻专转诐.


讜驻诇讬讙讬 [讜讞诇讜拽讬诐] 讚讘专讬诐 讗诇讛 注诇 专' 讞讬讬讗 讘转专讜讬讬讛讜 [讘砖谞讬讛诐], 讻诇讜诪专, 讘砖谞讬 讛谞讜砖讗讬诐, 砖讗诪专 专' 讞讬讬讗: 讛砖讜诪注 讗讝讻专讛 讘讝诪谉 讛讝讛 讗讬谞讜 讞讬讬讘 诇拽专讜注, 砖讗诐 讗讬 (讗讬谉) 讗转讛 讗讜诪专 讻谉 谞转诪诇讗 讻诇 讛讘讙讚 拽专注讬诐.


讜诪注转讛 谞讘专专: 诪诪讗谉 [诪诪讬] 砖讜诪注 讛讜讗 讗讝讻专讜转 讗诇讛 砖注诇讬讛谉 讗诪专 专' 讞讬讬讗 砖"谞转诪诇讗 讻诇 讛讘讙讚 拽专注讬诐'"? 讗讬诇讬诪讗 [讗诐 转讗诪专] 砖讛讜讗 砖讜诪注 诪讬砖专讗诇, 诪讬 驻拽讬专讬 讻讜诇讬 讛讗讬 [讜讻讬 诪讜驻拽专讬诐 讛诐 讻诇 讻讱] 诇讘讝讜转 讗转 讛砖诐? 讗诇讗 驻砖讬讟讗 [驻砖讜讟, 讘专讜专] 砖诪讚讜讘专 讻讗谉 讘砖诪讬注讛 诪讙讜讬. 讜注讜讚 谞讘专专: 讜讗讬 [讜讗诐] 转讗诪专 砖诪拽诇诇讬诐 讘砖诐 讛诪讬讜讞讚, 诪讬 讙诪讬专讬 [讛讗诐 诇诪讚讜 讗讜转讜]? 讜讛诇讗 讗讬谞诐 讬讜讚注讬诐 砖诐 讝讛 讻诇诇! 讗诇讗 诇讗讜 [讛讗诐 诇讗] 诪讚讜讘专 讻讗谉 砖诪拽诇诇讬诐 讘讻讬谞讜讬,


讜砖诪注 诪讬谞讛 [讜诇诪讚 诪讻讗谉] 讻讬 讗诪谞诐 讘讝诪谉 讛讝讛 讛讜讗 砖诇讗 讞讬讬讘 讘拽专讬注讛, 讛讗 诪注讬拽专讗 [讛专讬 诪转讞讬诇讛 诪注讬拽专 讛讚讬谉] 讞讬讬讘 讘拽专讬注讛, 讛专讬 砖诇讚注转 专' 讞讬讬讗 拽讜专注讬诐 注诇 讗讝讻专讛 诪驻讬 讙讜讬, 讜注诇 讗讝讻专讛 讘讻讬谞讜讬. 讜诪住讻诪讬诐: 讗讻谉 砖诪注 诪讬谞讛 [诇诪讚 诪讻讗谉].


讜 砖谞讬谞讜 讘诪砖谞讛 砖讛注讚 讛砖谞讬 讗讬谞讜 讞讜讝专 注诇 讛拽诇诇讛 砖砖诪注 讗诇讗 讗讜诪专 "讗祝 讗谞讬 讻诪讜讛讜 砖诪注转讬 ". 讗诪专 专讬砖 诇拽讬砖: 砖诪注 诪讬谞讛 [诇诪讚 诪讻讗谉] 讻讬 讛讗讜诪专 "讗祝 讗谞讬 讻诪讜讛讜" 讘诇讘讚, 诪谉 讛转讜专讛 讚讬 讘讻讱 讜讻砖专 讘注讚讜转, 讛谉 讘讚讬谞讬 诪诪讜谞讜转 讜讛谉 讘讚讬谞讬 谞驻砖讜转, 讜诪注诇讛 讛讜讗 讚注讘讬讚 专讘谞谉 [砖注砖讜 讞讻诪讬诐] 砖转讬拽谞讜 转拽谞讛 砖讬爪讟专讱 讻诇 注讚 诇住驻专 讗转 讚讘专讬 注讚讜转讜 诇讞讜讚, 讜讘驻讬专讜讟. 讜讛讻讗 [讜讻讗谉] 讻讬讜谉 讚诇讗 [砖讗讬] 讗驻砖专 诇注砖讜转 讻谉, 砖讗讬谉 专讗讜讬 诇讞讝讜专 注诇 讚讘专讬 讙谞讗讬 驻注诪讬诐 讗讞讚讜转, 讗讜拽诪讜讛 专讘谞谉 讗讚讗讜专讬讬转讗 [讛注诪讬讚讜 讞讻诪讬诐 讗转 讛讚讘专 注诇 讚讬谉 转讜专讛] 讜讗讬谉 爪讜专讱 诇讞讝讜专 讘爪讜专讛 诪驻讜专讟转 注诇 讛讚讘专.


讚讗讬 住诇拽讗 讚注转讱 [砖讗诐 注讜诇讛 注诇 讚注转讱] 诇讜诪专 砖讚讘专 注讚讜转 砖诇 "讗祝 讗谞讬 讻诪讜讛讜" 驻住讜诇 诪谉 讛转讜专讛, 讜讻讬 讛讻讗 [讻讗谉] 诪砖讜诐 讚诇讗 [砖讗讬] 讗驻砖专 诇注砖讜转 讗讞专转 拽讟诇讬谞谉 诇讙讘专讗 [讛讜专讙讬诐 讗谞讜 讗转 讛讗讬砖] 讘诇讗 注讚讜转 讙诪讜专讛 讝讜? 讗诇讗 讛专讬 讝讜 讛讜讻讞讛 砖注讚讜转 讻讝讜 诪住驻讬拽讛 诪讚讬谉 转讜专讛. 


讝 注讜讚 砖谞讬谞讜 讘诪砖谞讛 砖讛砖诇讬砖讬 讗讜诪专 "讗祝 讗谞讬 讻诪讜讛讜". 讜诪注讬专讬诐: 住转诪讗 [住转诐] 讝讛 砖砖谞讛 讘诪砖谞讛 讗转 讚讘专讬讜 讗诇讜, 讻专' 注拽讬讘讗 砖谞讛, 讚诪拽讬砖 [砖诪砖讜讜讛] 诇讻诇 注讚讜转 砖诇砖讛 注讚讬诐 诇砖谞讬诐, 讜诇讻谉 诪讚讙讬砖 讙诐 讻讗谉 讗转 讛诪拽专讛 砖诇 砖诇讜砖讛 注讚讬诐 砖爪专讬讻讬诐 诇讛注讬讚 讗讜转讛 注讚讜转 诪诪砖.

